Imtella' Awwissu 21, 2021 - Aġġornata 21 Ta' Awwissu, 2021 5:24pm L-Amerikani qed jevalwaw dak li qed isejħu "theddid potenzjali għas-sigurtà" speċjalment fiż-żona ta' madwar l-ajruport internazzjonali ta' Kabul fejn illum inġabret l-akbar folla ta' ċittadini Afgani li qed jippruvaw jaħarbu mill-pajjiż. Suldati Amerikani u Ingliżi jinsabu b'għajnejhom miftuħin beraħ għal dak li jista' jiġri qalb din il-folla. Sadanittant, il-mexxejja Talibani għaddejjin b'taħditiet bejnietom dwar il-ħolqien ta' Gvern biex imexxi l-pajjiż, filwaqt li f'uħud mill-istati membri tal-Unjoni Ewropea qed isiru t-thejjijiet f'każ ta' mewġa ta' immigranti Afgani li jippruvaw ifittxu kenn. Sparati tiri fl-arja fl-ajruport ta' Kabul biex jitferrxu l-folol. Is-sitwazzjoni qrib l-ajruport ta' Kabul qed tiddeġenera bis-sigħat b'eluf ta' Afgani qed jibqgħu imorru hemm biex jittantaw xortihom isibu spazju fuq wieħed mill-ajruplani li qed jintużaw mill-Istati Uniti u pajjiżi oħra biex jevakwaw liċ-ċittadini tagħhom. Il-preżenza ta' folol kbar ta' nies qed tinkwieta lill-Amerikani tant li l-Gvern tal-Istati Uniti talab liċ-ċittadini tiegħu biex ma jersqux lejn l-ajruport sakemm ma jirċevux stedina diretta mingħandhom. Din l-ordni nħarġet hekk kif is-servizzi sigrieti Amerikani qed jevalwaw theddid potenzjali għas-sigurtà. F'diskors il-President tal-Istati Uniti Joe Biden qal minkejja li l-ħidma ta' evakwazzjoni hija diffiċli ħafna, xorta se jsir minn kollox biex min irid joħroġ mill-Afganistan, joħroġ. U l-evakwazzjoni tkompli. Mhux biss ta' ċittadini Amerikani, Ingliżi u l-bqija li nqabdu fl-Afganistan. Iżda wkoll ta' kollaboraturi, interpreti, ħaddiema li kienu jgħinu lill-alleati waqt il-preżenza tagħhom fil-pajjiż. Ajruplani mimlijin bihom waslu l-Ingilterra, l-Ġermanja u l-Italja. Għal dawk li qed jibqgħu l-art it-tama hija l-aħħar li tmut. Filwaqt li l-komunità internazzonali qed tistenna li s-sitwazzjoni umanitarja tkompli tiħżien, pajjiżi Ewropej qed ihejju ruħhom għal influss ta' immigranti Afgani. Il-Greċja tellgħet ilqugħ tal-konkrit fuq il-fruntiera mat-Turkija, twil mal-40 kilometru u mgħammar b'sistema ta' sorveljanza. It-tama tal-Griegi hija li dan iservi ta' deterrent għal dawk li jippruvaw jaqsmu mit-Turkija. Il-President tat-Turkija Erdogan diġà wissa li dak li seħħ fl-Afganistan se jwassal biex ħafna ċittadini Afgani jitilqu mill-pajjiż. Erdogan qal li din hija sfida għal kulħadd u l-Ewropa għandha tkun responsabbli għall-immigranti mill-Afganistan. Min-naħa l-oħra il-Prim Ministru Grieg Mitsotakis wieġeb li l-Greċja mhux lesta li sservi bħala passaġġ li minnu jgħaddi l-immigranti u wissa li l-immigranti Afgani li jippruvaw jgħaddu mill-Greċja b'mod illegali se jintbagħtu lura. Fl-2015 mal-miljun Sirjan qasmu l-fruntiera bejn it-Turkija u l-Greċja fit-tentattiv biex jaslu fl-Ewropa. Sadanittant il-President tal-Kummissjoni Ewropea Von der Leyen u l-President tal-Kunsill Charles Michel żaru l-faċilitajiet li tħejjew fi Spanja għall-wasla ta' refuġjati mill-Afganistan. Sadanittant fl-Afganistan l-isforzi politiċi jkomplu. Wieħed mill-fundaturi tat-Taliban u deputat mexxej tal-moviment il-Mullah Abdul Ghani Baradar dalgħodu wasal fil-kapitali Afgana Kabul biex imexxi t-taħditiet dwar il-ħolqien ta' Gvern biex imexxi l-pajjiżi. Kelliem għat-Taliban dalgħodu qal li Baradar se jkun qed jiltaqa' ma' mexxejja oħra u ma' politiċi differenti biex jitwaqqaf Gvern li sejjaħlu "inklussiv".